Εξοχώτατε Assessore,

Αξιότιμη κ. Διευθύντρια του Μουσείου «A. Salinas» Δρ Greco,

Κυρίες και Κύριοι,

Είναι ιδιαίτερη η χαρά και η τιμή για μένα να βρίσκομαι απόψε κοντά σας, μαζί με τον Γενικό Διευθυντή του Μουσείου της Ακρόπολης των Αθηνών και τους συνεργάτες μου, προκειμένου να ανταποδώσουμε την γενναιοδωρία που εμπεριέχει η πρωτοβουλία της Περιφερειακής Κυβέρνησης της Σικελίας και ιδιαίτερα του Assessore Alberto Samona και της Διευθύντριας Δρ Caterina Greco, **όχι μόνον να καταθέσουν προς έκθεση το θραύσμα Fagan από την ζωφόρο του Παρθενώνα,** για **μακρό χρονικό διάστημα (4+4 χρόνια), στο Μουσείο της Ακρόπολης, αλλά και να ζητήσουν από το Υπουργείο Πολιτισμού της Ιταλικής Δημοκρατίας τον οριστικό επαναπατρισμό του στην Αθήνα**. Η εκπεφρασμένη αυτή πολιτική βούληση επιβεβαιώνει τους μακρότατους δεσμούς πολιτιστικής συνάφειας και αδελφοσύνης της Ελλάδας και της Σικελίας, καθώς και την εμπράγματη αναγνώριση της κοινής μεσογειακής ταυτότητας.

Οταν ο Σωκράτης, στον Φαίδρο του Πλάτωνος, παρομοιάζει τους Ελληνες με βατράχια που κατοικούν γύρω από μία λίμνη, αναδεικνύει την αντίληψη των Ελλήνων για τον κεντρικό ρόλο που κατέχει η Μεσόγειος στην ζωή τους, όχι μόνον γεωγραφικά, αλλά κυρίως πολιτισμικά. Η Μεσόγειος «δεν είναι μια χώρα, αλλά αναρίθμητες χώρες, δεν είναι μια θάλασσα, αλλά διαδοχικές θάλασσες, δεν είναι ένας πολιτισμός, αλλά πολιτισμοί συσσωρευμένοι ο ένας επάνω στον άλλον», σημειώνει 2.500 χρόνια μετά ο Φερνάν Μπρωντέλ. Η «εντός και καθ΄ημάς θάλασσα» του Στράβωνος, εξελίχθηκε στην mare nostrum των Ρωμαίων, για να μετονομασθεί αργότερα σε mare mediterraneum, δηλαδή στην θάλασσα που ενώνει δύο ηπείρους. Αυτή η θάλασσα ήταν και παραμένει ένα αμάλγαμα πολιτισμών και τρόπων ζωής. Ηταν και παραμένει ένας κόσμος που εξελίσσεται διαρκώς και ανοίγει δρόμους. Αυτό κάνει με την χειρονομία της η Περιφερειακή Κυβέρνηση της Σικελίας. Υποδεικνύει προς πάσα κατεύθυνση τον δρόμο για την οριστική επιστροφή των Γλυπτών του Παρθενώνα στην Αθήνα, στην πόλη που τα δημιούργησε.

H επιστροφή και η επανένωση των Γλυπτών του Παρθενώνα στην Αθήνα αποτελεί ηθική υποχρέωση για όλη την Ευρώπη, στο πλαίσιο της προστασίας της κοινής πολιτισμικής της κληρονομιάς. Και η μεγαλύτερη δύναμη για την επανένωσή τους είναι η πίστη των ίδιων των ευρωπαίων, όπως και των βρετανών πολιτών, για τη σημασία του Παρθενώνα, του μέγιστου αυτού μνημείου για τον ευρωπαϊκό πολιτισμό. Τα αρχιτεκτονικά γλυπτά του Παρθενώνα βρίσκονται στο Βρετανικό Μουσείο ως προϊόν κλοπής. Η Ελλάδα δεν αναγνωρίζει οποιοδήποτε δικαίωμα κυριότητας, κατοχής και νομής επ’ αυτών. Αντίθετα, υποχρεούται συνταγματικά και νομιμοποιείται ηθικά να αξιώνει και να επιδιώκει, με κάθε νόμιμο και πρόσφορο μέσο, την οριστική, μόνιμη και αμετάκλητη επιστροφή τους, προς επανόρθωση του δικαίου και της ηθικής τάξης, και κυρίως της αποκατάστασης της ακεραιότητας του μνημείου.

**Την επανένωση των παρθενωνείων γλυπτών δεν την απαιτεί μόνον η παγκόσμια κοινή γνώμη. Το ίδιο το χάσκον και ακρωτηριασμένο μνημείο αξιώνει την επιστροφή των αρχιτεκτονικών γλυπτών μελών του, προκειμένου να επανακτήσει την** ενιαία και αδιαίρετη φυσική, αισθητική και νοηματική οντότητά του**.** «*Τα Μάρμαρα θα είναι το ίδιο ποιητικά στο Πικαντίλλι, όσο και στον Παρθενώνα, αλλά ο Παρθενώνας και ο Βράχος του θα είναι λιγότερο ποιητικοί χωρίς αυτά. Έτσι είναι η Ποίηση της Τέχνης*», γράφει, από την Ραβέννα, ο Λόρδος Βύρων στον John Murray 200 χρόνια πριν.

**Στον Παρθενώνα μετουσιώνονται σε τέχνη, οι διάλογοι του Πλάτωνα, η αριστοτέλεια λογική, η μαθηματική επιστήμη, η πολιτική σκέψη του Περικλέους, όλες οι μετέπειτα αξίες του ουμανισμού και εν τέλει του Δυτικού Κόσμου. Στη ζωφόρο του Παρθενώνα αποτυπώνεται η πομπή των Παναθηναίων, της μεγαλύτερης γιορτής των αρχαίων Αθηναίων. Στην πραγματικότητα η ζωφόρος αποτελεί το απείκασμα της αθηναϊκής δημοκρατίας, υπέρτατες αξίες της οποίας είναι η Ειρήνη και η Δημιουργία.**

**Το δημιούργημα του Φειδία εκπέμπει ασύγκριτη δύναμη, τελειότητα και ομορφιά. Αυτή την μοναδική σύνθεση της Δημιουργίας, της Ελευθερίας, της Δημοκρατίας δικαιούται να δει στην ολότητά της η Ανθρωπότητα. Η διεθνής κοινότητα δικαιούται και απαιτεί να δει το αριστουργηματικής τέχνης δημιούργημα στο σύνολό του, επανενωμένο, εδώ, στο Μουσείο της Ακρόπολης, και όχι διαμελισμένο ανάμεσα στην Αθήνα και το Λονδίνο.**

Η Συμφωνία μεταξύ της Αυτόνομης Κυβέρνησης της Σικελίας και της Ελλάδας, προϊόν 14μηνης συνεργασίας και διαβουλεύσεων περιλαμβάνει και την αποστολή δύο σημαντικών αρχαιοτήτων από τις Συλλογές του Μουσείου της Ακρόπολης στο Παλέρμο, μία ανά τετραετία. Η συγκεκριμένη Συμφωνία υποδεικνύει το δρόμο, που μπορεί να ακολουθήσει το Λονδίνο.

Απόψε, η Αθήνα προσφέρει, καταθέτει για έκθεση στο Αρχαιολογικό Μουσείο «A. Salinas» το άγαλμα της προστάτιδας θεάς της, της Αθηνάς. Σμιλεμένο και αυτό σε πεντελικό μάρμαρο, όπως τα Παρθενώνεια Γλυπτά, κοσμούσε τον Ιερό Βράχο της Ακρόπολης από τον 5ο αι. π.Χ. Από σήμερα και για τα επόμενα τέσσερα χρόνια, η Αθηνά θα κατοικεί εδώ, στον Πάνορμο, στην ευλίμενο γη της Σικελίας, συμβολίζοντας τους μακραίωνους δεσμούς που μας συνδέουν.

Εξοχώτατε Assessore,

κ. Διευθύντρια,

Για άλλη μια φορά σας ευχαριστώ για την συνεργασία και την φιλοξενία σας. Να ξέρετε ότι στην Ελλάδα, στην Αθήνα, στο Υπουργείο Πολιτισμού, στο Μουσείο της Ακρόπολης, θα έχετε πάντα καλούς και ειλικρινείς φίλους,

Σας ευχαριστώ